Vruntliken grot vorghescreven mit begheringe alles gudes. Willet weten, erwerdigen heren, borgermeystere unde radmen der stad Revele, dat ik sande des sonnavendes na unses heren hemmelvart dage dar in juwe stad iij leste iserens by mynem knechte Cord Doringe. Des hevet he my berichtet, wo dat her Otten Brakels knecht darvan besat heft xvj vate iserens unde secht, dat se eme tohoren. Des moge gy weten, dat my juwe erwerdicheyt heft togescreven wol in twen juwen besegelden breven, dat wes ik edder mynes gnedigen heren bure hiir in Raseborges lene sanden dar to juwer stad Revele, dat scholde dar velich unde geleydet wesen buten der stad unde binnen der stad, wor ik ju vruntliken umme danke unde wil dat gerne jeghen jw vorschulden. Worumme bidde ik juwe werdicheit, dat gy my der velicheyt geneten laten unde wesen my behulpelik, dat my myn iseren ungehinderet moghe werden. Hevet her Otto Brakel edder sin knecht edder jemant ander tosprake to my van des iserens weghen, deme wil ik gerne to rechte antwarden, dar my dat bort. Ik hebbe dat iseren weder gestolen edder gerovet edder et roven laten; ik mene, dat sii my mit rechte angekomen van mynes gnedigen heren des koninghes weghen. Were dat sake dat my dat myne nicht mochte vry werden, so moste ik dat seggen, dat my juwe leydebreff nicht helpen mach, des ik doch to jw hope, dat my des neyn behoff en do. Hiir begere ik juwe unvortogerde antwarde van, juwe erbaricheyt Gode deme almechtigen to langhen saligen tiiden bevelende. Gescreven uppe Raseborgh des negesten dages na des hilgen lichammes daghe anno etc. xxx°. Otto Pogwisch, ritter, hovetman uppe Raseborch. Adress: Den erwerdighen, wisen heren, den borgermeysteren unde den radmannen der stad Revalle, kome desse breff mit werdicheyt.